พระราชกฤษฎีกาจัดตั้งส่วนราชการในมหาวิทยาลัยอุบลราชธานี ทบวงมหาวิทยาลัย พ.ศ. 2537
พระราชกฤษฎีกา
พระราชกฤษฎีกา
จัดตั้งส่วนราชการในมหาวิทยาลัยอุบลราชธานี
ทบวงมหาวิทยาลัย
พ.ศ. ๒๕๓๗
 

ภูมิพลอดุลยเดช ป.ร.
ให้ไว้ ณ วันที่ ๘
พฤษภาคม พ.ศ. ๒๕๓๗
เป็นปีที่ ๔๙
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรปรับปรุงการจัดตั้งส่วนราชการในมหาวิทยาลัยอุบลราชธานี
ทบวงมหาวิทยาลัยเสียใหม่ เพื่อให้เหมาะสมยิ่งขึ้น

อาศัยอำนาจตามความในมาตรา ๑๗๕
ของรัฐธรรมนูญแห่งราชอาณาจักรไทย และมาตรา ๘ วรรคหนึ่ง
แห่งพระราชบัญญัติมหาวิทยาลัยอุบลราชธานี พ.ศ. ๒๕๓๓ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีกาจัดตั้งส่วนราชการในมหาวิทยาลัยอุบลราชธานี
ทบวงมหาวิทยาลัย พ.ศ. ๒๕๓๗

มาตรา ๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓
ให้ยกเลิกพระราชกฤษฎีกาจัดตั้งส่วนราชการในมหาวิทยาลัยอุบลราชธานี
ทบวงมหาวิทยาลัย พ.ศ. ๒๕๓๔

มาตรา ๔
ให้จัดตั้งส่วนราชการในมหาวิทยาลัยอุบลราชธานี ทบวงมหาวิทยาลัย ดังนี้
(๑) สำนักงานอธิการบดี
(๒) คณะเกษตรศาสตร์
(๓) คณะเภสัชศาสตร์
(๔) คณะวิทยาศาสตร์
(๕) คณะวิศวกรรมศาสตร์
(๖) สถาบันภาษาและวัฒนธรรม
(๗) สำนักวิทยบริการ

มาตรา ๕
ให้รัฐมนตรีว่าการทบวงมหาวิทยาลัยรักษาการตามพระราชกฤษฎีกานี้


ผู้รับสนองพระบรมราชโองการ
ชวน หลีกภัย
นายกรัฐมนตรี
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
โดยที่เป็นการสมควรจัดตั้งคณะเภสัชศาสตร์ขึ้นในมหาวิทยาลัยอุบลราชธานี
เพื่อผลิตบัณฑิตทางด้านเภสัชศาสตร์สนองความต้องการของประเทศ
และเป็นศูนย์กลางการดำเนินการศึกษา ค้นคว้า วิจัย
และให้บริการวิชาการทางด้านเภสัชศาสตร์ในภาคตะวันออกเฉียงเหนือและโดยที่สมควรปรับปรุงการจัดตั้งส่วนราชการในมหาวิทยาลัยอุบลราชธานีเสียใหม่
เพื่อรวมการจัดตั้งส่วนราชการที่มีอยู่ในปัจจุบันและที่จัดตั้งเพิ่มเติมในครั้งนี้ให้อยู่ในกฎหมายฉบับเดียวกัน
ซึ่งมาตรา ๘ วรรคหนึ่ง แห่งพระราชบัญญัติมหาวิทยาลัยอุบลราชธานี พ.ศ. ๒๕๓๓ บัญญัติว่า
การจัดตั้ง การรวม และการยุบเลิกบัณฑิตวิทยาลัย คณะ วิทยาลัย สถาบัน สำนัก
และศูนย์
หรือหน่วยงานที่เรียกชื่ออย่างอื่นที่มีฐานะเทียบเท่าคณะให้ตราเป็นพระราชกฤษฎีกา จึงจำเป็นต้องตราพระราชกฤษฎีกานี้

























วิภา/ผู้จัดทำ
๑๗ ธันวาคม ๒๕๕๓
วรวิมล/ตรวจ
๙ มิถุนายน ๒๕๕๔

















































[๑] ราชกิจจานุเบกษา
เล่ม ๑๑๑/ตอนที่ ๒๑ ก/หน้า ๑/๓ มิถุนายน ๒๕๓๗